DECRET

/2022, de , de modificació del Decret 59/2022, de 29 de març, de reestructuració del Departament d’Educació.

El Decret 21/2021, de 25 de maig, de creació, denominació i determinació de l’àmbit de competència dels departaments de l’Administració de la Generalitat de Catalunya, modificat pel Decret 244/2021, de 19 de juny, ha establert l’àmbit competencial de diferents departaments de l’Administració de la Generalitat, així com la seva denominació.

El Decret 59/2022, de 29 de març, de reestructuració del Departament d’Educació, va definir les competències de les diferents unitats en què s’estructura el Departament.

Actualment, seguint la línia i els objectius del vigent decret de reestructuració del Departament d’Educació, es detecta la necessitat de fer un pas més enllà per potenciar l’educació inclusiva i la igualtat d’oportunitats de tot l’alumnat i enfortir el model d’escola catalana, eixos fonamentals del sistema educatiu.

L’educació inclusiva té el propòsit de vetllar per les oportunitats d’aprenentatge de totes les persones, independentment de les seves capacitats, de la condició social o cultural, la religió, la diversitat sexual o la identitat de gènere.

El Decret 150/2017, de 17 d’octubre, de l’atenció educativa a l’alumnat en el marc d’un sistema educatiu inclusiu, té per objecte garantir que tots els centres educatius sostinguts amb fons públics del Servei d’Educació de Catalunya siguin inclusius.

El model d’escola catalana implica treballar en un model d’interrelació i conjugació de totes les llengües, les curriculars i les pròpies, amb la finalitat de desenvolupar la competència comunicativa i lingüística de cada alumne.

Per tal d’assolir aquestes fites cal atorgar una major adequació de l’àmbit estructural que es tradueix en canvis menors de denominació, d’atribució de funcions i d’adscripció d’alguns òrgans del Departament d’Educació.

En aquest sentit, es modifica la dependència jeràrquica de la Subdirecció General de Llengües que passa a dependre de la Direcció General que té atribuïdes les funcions de currículum.

Ateses totes les consideracions exposades, aquest Decret s’ajusta als principis de necessitat, d’eficàcia i de proporcionalitat, i als principis de seguretat jurídica, de transparència i d’eficiència que recull l’article 129 de la Llei 39/2015, d’1 d’octubre, del procediment administratiu comú de les administracions públiques, com a principis de bona regulació.

Per tot això, de conformitat amb l’article 23 de la Llei 13/2008, del 5 de novembre, de la presidència de la Generalitat i del Govern; la Llei 13/1989, de 14 de desembre, d’organització, procediment i règim jurídic de l’Administració de la Generalitat de Catalunya, i la Llei 26/2010, del 3 d’agost, de règim jurídic i de procediment de les administracions públiques de Catalunya;

A proposta del conseller d’educació i d’acord amb el Govern,

Decreto:

Article 1

1.1 Es modifica la funció de la lletra h) de l’article 3.4 del Decret 59/2022, de 29 de març, de reestructuració del Departament d’Educació, de manera que la redacció final és la següent:

“h) Fer el seguiment i la gestió departamental de les tramitacions de control del principi de subsidiarietat i gestionar les consultes del Parlament sobre les propostes legislatives europees.”

1.2 S’incorpora una funció, com a lletra k), a l’article 7.1 del Decret 59/2022, de 29 de març, de reestructuració del Departament d’Educació, i l’actual lletra k) passa a ser la lletra l), de manera que la redacció final és la següent:

“k) Assumir les funcions d’informació i coordinació entre la Comissió del Sector Públic Institucional, el Departament i les entitats dependents, a l’efecte d’operativitzar les decisions corporatives en l’àmbit de la governança del sector públic institucional de l’Administració.

l) Qualsevol altra que li sigui encomanada en relació amb les anteriors.”

1.3 Se suprimeix la funció de l’apartat u) de l’article 70.1 del Decret 59/2022, de 29 de març, de reestructuració del Departament d’Educació, i les actuals lletres v) i w) passen a ser les lletres u) i v), de manera que la redacció final és la següent:

“u) Actuar com a òrgan responsable de l’aplicació de la transversalitat de la perspectiva de gènere en la planificació, la gestió i l’avaluació de les polítiques departamentals, mitjançant l’exercici de les funcions establertes a l’article 8.2 de la Llei 17/2015, del 21 de juliol, d’igualtat efectiva de dones i homes.

v) Qualsevol altra funció que li sigui encomanada en relació amb les anteriors.”

Article 2

Es modifica l’article 92 del Decret 59/2022, de 29 de març, de reestructuració del Departament d’Educació, que queda redactat de la forma següent:

“Article 92

Direcció General d’Innovació, Digitalització, Currículum i Llengües

92.1 Corresponen a la Direcció General d’Innovació, Digitalització, Currículum i Llengües les funcions següents:

a) Impulsar i aplicar polítiques per augmentar les oportunitats dels estudiants en l’assoliment de l’èxit educatiu en el marc de l’educació del segle xxi, en coordinació amb les unitats del Departament competents en la matèria.

b) Dirigir el desplegament de la innovació pedagògica i la transformació educativa, de les mesures de suport i reconeixement de centres i de docents, i de l’avaluació, difusió i transferència corresponents.

c) Definir els elements bàsics per a la creació, l’organització i els recursos dels centres formadors i dels centres de referència educativa.

d) Determinar les necessitats de formació, supervisar-ne el disseny i l’execució, i avaluar els resultats de la formació del professorat, del personal dels serveis educatius i del personal d’administració i serveis, en coordinació amb les unitats del Departament competents en la matèria.

e) Impulsar les estratègies de desenvolupament professional del professorat, el treball en xarxa, la formació en el centre, la transferència i l’avaluació de l’impacte de la formació permanent.

f) Definir les línies generals d’actuació, les pautes de funcionament i els criteris d’avaluació dels serveis educatius, coordinar les actuacions impulsades per les diverses unitats administratives i promoure la transformació i l’adaptació a les necessitats dels centres i del sistema educatiu.

g) Proposar directrius i mesures per fomentar l’èxit educatiu, el retorn i la continuïtat formativa de tot l’alumnat.

h) Promoure la creació de centres de noves oportunitats i la transformació dels centres d’adults, connectant els aprenentatges escolars, reglats i formals, amb els no reglats i informals, amb la perspectiva de l’aprenentatge al llarg de la vida.

i) Impulsar la cultura digital com a agent de transformació de la realitat educativa.

j) Fomentar la cultura i les competències digitals i l’ús educatiu de les tecnologies digitals en totes les etapes i ensenyaments, com a instruments per a l’aprenentatge.

k) Determinar les directrius respecte a l’ús, desplegament i impacte de les tecnologies digitals en els centres educatius de Catalunya.

l) Proposar els criteris sobre equipaments, infraestructures i serveis digitals als centres educatius i supervisar-ne la gestió.

m) Impulsar estratègies i plans d’actuació per a l’avaluació i acreditació de la competència digital de professors i d’alumnes.

n) Definir i impulsar estratègies que situïn els centres educatius com a autèntic motor de canvi i transformació del sistema.

o) Fomentar noves modalitats de formació per a l’adquisició de competències clau per al segle xxi.

p) Impulsar la recerca educativa amb l’establiment de polítiques d’avaluació de processos i d’impacte per obtenir models escalables i de transferència a diferents realitats educatives.

q) Promoure la recerca i l’avaluació de polítiques educatives, i impulsar la difusió i la transferència de coneixement.

r) Impulsar estratègies i plans conjunts d’actuació amb altres administracions, universitats, entitats i altres institucions per a la formació, la innovació, l’èxit escolar, les noves oportunitats i l’ensenyament al llarg de la vida, en coordinació amb les unitats del Departament competents en la matèria.

s) Impulsar estratègies que afavoreixin la coordinació i l’intercanvi de coneixement amb les universitats catalanes, tot afavorint sinergies de col·laboració i lideratge compartit, en projectes comuns de recerca, d’avaluació i transferència.

t) Establir contactes i xarxes d’intercanvi amb institucions internacionals referents en l’àmbit de la recerca en educació i avaluació basada en evidències.

u) Establir mecanismes de col·laboració continuada amb l’Agència d’Avaluació i Prospectiva de l’Educació. Nodrir l’Agència amb evidències científiques provinents de la recerca per a la presa de decisions educatives.

v) Mesurar la innovació i instaurar una cultura de l’avaluació, a partir de la presa de decisions polítiques en evidències que provinguin de la recerca educativa.

w) Identificar les innovacions que es donen en el marc dels diferents àmbits del sistema educatiu (professorat, centre educatiu i institució) i construir mètriques per examinar la relació entre la innovació i l’impacte que té en els resultats acadèmics.

x) Organitzar i ordenar el currículum de l’educació infantil, l’educació primària, l’educació secundària obligatòria i el batxillerat, d’acord amb un model competencial, centrat en l’alumne, i a favor de l’èxit educatiu de tothom, així com concretar les competències bàsiques dels diferents àmbits i nivells de l’educació infantil, l’educació primària, l’educació secundària obligatòria i el batxillerat i desenvolupar-ne els continguts.

y) Potenciar i consolidar el model plurilingüe i intercultural del sistema educatiu no universitari.

z) Qualsevol altra funció que li sigui encomanada en relació amb les anteriors.

92.2 De la Direcció General d’Innovació, Digitalització, Currículum i Llengües en depenen:

a) La Subdirecció General d’Innovació i Formació.

b) La Subdirecció General de Recerca i Cultura Digital.

c) La Subdirecció General d’Ordenació Curricular.

d) La Subdirecció General de Llengües.”

Article 3

3.1 Els articles 104, 105, 106 i 107 del Decret 59/2022, de 29 de març, de reestructuració del Departament d’Educació, passen a ser els articles 107, 108, 109 i 110 respectivament, amb la mateixa redacció, llevat de l’article 107 que queda redactat de la forma següent:

“Article 107

Direcció General d’Educació Inclusiva

107.1 Corresponen a la Direcció General d’Educació Inclusiva les funcions següents:

a) Impulsar i avaluar estratègies metodològiques, curriculars i organitzatives que afavoreixin l’èxit educatiu i la personalització dels aprenentatges per a tots els alumnes, en coordinació amb les unitats del Departament competents en la matèria.

b) Definir les pautes i els criteris d’avaluació per acompanyar i millorar el procés d’aprenentatge de tots els alumnes, en coordinació amb les unitats del Departament competents en la matèria.

c) Impulsar i definir accions que contribueixin a la internacionalització dels centres educatius.

d) Orientar l’acció educativa dels centres educatius que imparteixen l’educació infantil, l’educació primària, l’educació secundària obligatòria i el batxillerat, en coordinació amb les unitats del Departament competents en la matèria.

e) Establir criteris a totes les etapes educatives en relació amb les mesures i els suports per proporcionar una atenció educativa inclusiva que garanteixi la igualtat d’oportunitats a l’alumnat amb necessitats específiques de suport educatiu.

f) Proposar i avaluar, d’acord amb la Inspecció d’Educació, projectes de centres de titularitat del Departament d’educació infantil, educació primària, educació secundària obligatòria i batxillerat, en coordinació amb les unitats del Departament competents en la matèria.

g) Impulsar estratègies que afavoreixin la continuïtat i la coherència pedagògica i curricular entre centres que imparteixen diferents nivells educatius.

h) Promoure estratègies de lideratge pedagògic i d’aprenentatge entre iguals a favor de la millora contínua.

i) Determinar les necessitats de formació del professorat i del personal d’atenció educativa dels centres i serveis educatius, en coordinació amb les unitats del Departament competents en la matèria.

j) Actuar de manera coordinada amb altres departaments de la Generalitat de Catalunya per garantir una atenció educativa de qualitat a tots els alumnes del sistema educatiu català que els garanteixi el ple desenvolupament personal, professional i social al llarg de la vida.

k) Qualsevol altra funció que li sigui encomanada en relació amb les anteriors.

107.2 De la Direcció General d’Educació Inclusiva en depèn la Subdirecció General d’Educació Inclusiva.”

3.2 Els articles 108, 109 i 110 del Decret 59/2022, de 29 de març, de reestructuració del Departament d’Educació, passen a ser els articles 104, 105 i 106, respectivament, amb la mateixa redacció, llevat del de l’apartat m) de l’article 106, que queda redactat de la forma següent:

“m) Executar les actuacions planificades referents a l’ensenyament, la certificació de llengües i el suport al sistema educatiu de les escoles oficials d’idiomes.

n) Qualsevol altra funció que li sigui encomanada en relació amb les anteriors.”

Article 4

Es modifica l’apartat b), de la disposició addicional segona, del Decret 59/2022, de 29 de març, de reestructuració del Departament d’Educació, que queda redactat de la forma següent:

“b) De la Secretaria de Transformació Educativa:

- La Direcció General d’Innovació, Digitalització i Currículum passa a denominar-se Direcció General d’Innovació, Digitalització, Currículum i Llengües.

- La Direcció General d’Educació Inclusiva i Llengües passa a denominar-se Direcció General d’Educació Inclusiva.

-La Subdirecció General d’Educació Inclusiva passa a denominar-se Subdirecció General de Planificació i Gestió d’Educació Inclusiva.

- La Subdirecció General de Plurilingüisme passa a denominar-se Subdirecció General de Llengües.

- El Servei d'Atenció Educativa Inclusiva i Orientació passa a denominar-se Servei de Suports i Mesures per a la Inclusió.

- La Subdirecció General de Suport i Atenció a la Comunitat Educativa passa a denominar-se Subdirecció General de Suport a les Famílies i a la Comunitat Educativa.

- El Servei d'Escola i Família passa a denominar-se Servei d'Escola i Famílies.

- La Subdirecció General de Serveis a la Comunitat passa a denominar-se Subdirecció General de Serveis a la Comunitat i Beques.

- El Servei d'Escolarització i Registre de Títols passa a denominar-se Servei d'Admissió de l'Alumnat i Registre de Títols.

- La Secció d'Escolarització passa a denominar-se Secció d'Admissió de l'Alumnat.

- El Servei d'Innovació, Xarxes i Serveis Educatius passa a denominar-se Servei d'Innovació Educativa.

- La Inspecció d'Educació passa a denominar-se Subdirecció General de la Inspecció d'Educació. ”

Disposició final

Entrada en vigor

Aquest Decret entra en vigor l’endemà de la publicació al *Diari Oficial de la Generalitat de Catalunya*.

Barcelona, de 2022

Pere Aragonès i Garcia

President de la Generalitat de Catalunya

Josep Gonzàlez Cambray

Conseller d’Educació